text: Et lille stykke træ - med stor betydning
  29 juli 2010 kl. 15.43
  Et lille stykke træ. Temmelig slidt. Men også meget betydningsfuldt. Torsdag afslørede dronning Margrethe et lille stykke træ, og dermed også fødselsattesten for Danmarks ældste by, Ribe.
  Regentparret besøgte byen som en del af fejringen af Ribes 1300-års jubilæum. Og her har netop det lille stykke træ en meget stor betydning. Træet stammer fra en brønd, som arkæologer udgravede tilbage i 1974, og som nu - ved at tælle årringe i træet - er blevet dateret til "tidligst 704 og ikke senere end 710".
  
  Sikker fødselsattest?
  Dermed ved man med sikkerhed, at Ribe var grundlagt for 1300 år siden.
  - Men ved man, om træet var friskt dengang, spurgte den meget arkæologiinteresserede dronning lunefuldt, da hun meget opmærksomt fulgte med i historien om det lille stykke træ med den store betydning.
  
  Har studeret 'snask'
  Arkæologerne har også ved at studere "snask" - som arkæologerne kaldte det - på træet kunnet se, at det ikke stammer fra Danmark, men derimod fra Niedersachsen og formoder derfor, at nogle af de første beboere i Ribe kom derfra.
  